19.1.2023
EL
Επίσημη Εφημερίδα της Ευρωπαϊκής Ένωσης
L 17/77
ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2023/130 ΤΗΣ ΕΠΙΤΡΟΠΗΣ της 18ης Ιανουαρίου 2023 σχετικά με τη θέσπιση κανόνων εφαρμογής του κανονισμού (ΕΕ) 2021/2115 του Ευρωπαϊκού Κοινοβουλίου και του Συμβουλίου για την παρουσίαση του περιεχομένου της ετήσιας έκθεσης επιδόσεων
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2021/2115 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) αριθ.
1305/2013 και (ΕΕ) αριθ.
1307/2013 (1), και ιδίως το άρθρο 134 παράγραφος 14 και το άρθρο 150 παράγραφος 3, Εκτιμώντας τα ακόλουθα: (1)
Ο κανονισμός (ΕΕ) 2021/2115 θεσπίζει ένα νομικό πλαίσιο για την κοινή γεωργική πολιτική (ΚΓΠ) με βάση ένα μοντέλο υλοποίησης με γνώμονα τις επιδόσεις.
Ο εν λόγω κανονισμός ορίζει τους ειδικούς στόχους της Ένωσης που πρέπει να επιτευχθούν στο πλαίσιο της ΚΓΠ.
Ο εν λόγω κανονισμός ορίζει επίσης τα είδη παρέμβασης, καθώς και τις κοινές απαιτήσεις της Ένωσης που ισχύουν για τα κράτη μέλη, ενώ παρέχει στα κράτη μέλη περιθώρια ευελιξίας όσον αφορά τον σχεδιασμό της στρατηγικής παρέμβασής τους, προκειμένου να ληφθούν υπόψη οι τοπικές συνθήκες, οι ανάγκες και οι εσωτερικές ρυθμίσεις τους.
Ο εν λόγω κανονισμός διευκρινίζει ότι τα κράτη μέλη φέρουν μεγαλύτερη ευθύνη ως προς τον τρόπο με τον οποίο θα επιτύχουν τους ειδικούς στόχους της ΚΓΠ και θα επιτύχουν τους αριθμητικούς στόχους, μεταξύ άλλων με τη διασφάλιση της συνοχής μεταξύ των πολλαπλών εργαλείων του στρατηγικού σχεδίου της ΚΓΠ.
(2)
Το άρθρο 128 του κανονισμού (ΕΕ) 2021/2115 προβλέπει ότι πρέπει να δημιουργηθεί ένα πλαίσιο επιδόσεων που θα επιτρέπει την υποβολή εκθέσεων, την παρακολούθηση και την αξιολόγηση των επιδόσεων των στρατηγικών σχεδίων για την ΚΓΠ κατά την υλοποίησή τους, συμπεριλαμβανομένης της τακτικής υποβολής εκθέσεων, μεταξύ άλλων, σχετικά με τις δραστηριότητες επιδόσεων και παρακολούθησης.
Σύμφωνα με το άρθρο 129 στοιχεία β) και γ) του εν λόγω κανονισμού, οι στόχοι του πλαισίου επιδόσεων είναι η παρακολούθηση της προόδου που σημειώνεται όσον αφορά την επίτευξη των αριθμητικών στόχων των στρατηγικών σχεδίων για την ΚΓΠ και η αξιολόγηση του αντίκτυπου, της αποτελεσματικότητας, της αποδοτικότητας, της συνάφειας και της συνοχής των παρεμβάσεων των στρατηγικών σχεδίων για την ΚΓΠ.
(3)
Ως ουσιαστικό στοιχείο του πλαισίου επιδόσεων, σύμφωνα με το άρθρο 134 του κανονισμού (ΕΕ) 2021/2115 καθώς και το άρθρο 9 παράγραφος 3 στοιχείο β) και το άρθρο 10 του κανονισμού (ΕΕ) 2021/2116 του Ευρωπαϊκού Κοινοβουλίου και του Συμβουλίου (2), τα κράτη μέλη υποβάλλουν ετήσια έκθεση επιδόσεων σχετικά με την υλοποίηση του στρατηγικού σχεδίου για την ΚΓΠ, η οποία θα περιέχει ποσοτικές και ποιοτικές πληροφορίες σχετικά με τις επιδόσεις των στρατηγικών σχεδίων τους για την ΚΓΠ.
(4)
Για να διασφαλιστεί ότι το περιεχόμενο των ετήσιων εκθέσεων επιδόσεων ανταποκρίνεται αποτελεσματικά στους στόχους του πλαισίου επιδόσεων που ορίζονται στο άρθρο 129 του κανονισμού (ΕΕ) 2021/2115, η δομή του θα πρέπει να καθιστά δυνατή την παροχή πληροφοριών όσον αφορά τις επιδόσεις σε σχέση με καθέναν από τους ειδικούς στόχους της ΚΓΠ και σε σχέση με οριζόντια στοιχεία που ορίζονται στον εν λόγω κανονισμό και τα οποία επηρεάζουν την υλοποίηση του στρατηγικού σχεδίου για την ΚΓΠ στο σύνολό του.
(5)
Σύμφωνα με το άρθρο 124 παράγραφος 3 στοιχεία α) και β) και το άρθρο 124 παράγραφος 4 στοιχείο β) του κανονισμού (ΕΕ) 2021/2115, η επιτροπή παρακολούθησης εξετάζει την πρόοδο που έχει σημειωθεί στην υλοποίηση του στρατηγικού σχεδίου για την ΚΓΠ και παρέχει τη γνώμη της για τις ετήσιες εκθέσεις επιδόσεων.
Η ετήσια έκθεση επιδόσεων θα πρέπει επομένως να περιέχει όλες τις ποιοτικές και ποσοτικές πληροφορίες, συμπεριλαμβανομένων ζητημάτων που επηρεάζουν την πρόοδο και τις επιδόσεις του στρατηγικού σχεδίου της ΚΓΠ σε ένα δεδομένο οικονομικό έτος, ώστε η επιτροπή παρακολούθησης να είναι σε θέση να διαμορφώσει τη γνώμη της για την ετήσια έκθεση επιδόσεων.
(1) EE L 435 της 6.12.2021, σ. 1.
(2) Κανονισμός (ΕΕ) 2021/2116 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση του κανονισμού (ΕΕ) αριθ.
1306/2013 (ΕΕ L 435 της 6.12.2021, σ. 187).